**Önkormányzat**

**Csánig**

**Cs/338-6/2021.**

**J e g y z ő k ö n y v**

Csánig község Önkormányzatának Képviselő-testülete 2021. december 13-án (hétfőn) 16.00 órakor a Közösségi épületben megtartott üléséről.

**Jelen voltak:** Joó Ferenc polgármester, Győrvári György Szilárd alpolgármester, Tömböly Lajos képviselő, Varga Tamás képviselő

**Tanácskozási joggal vett részt:** dr. Kiss Julianna jegyző

**Meghívott:** Csóka Géza pénzügyi ügyintéző, Finta Brigitta szociális ügyintéző

Joó Ferenc polgármester köszöntötte a megjelenteket, megállapította, hogy a 4 képviselőből jelen van mind a 4 fő, az ülés határozatképes, azt megnyitotta.

**Napirendre, illetve további egy napirend felvételére az alábbi javaslatot tette:**

1. Csánig község Önkormányzata Képviselő-testületének 2022. évi munkaterve

2. Beszámoló a Répcelaki Közös Önkormányzati Hivatal 2021. évi munkájáról

3. A közművelődési feladatok ellátásáról szóló rendelet elfogadása

4. Gyermekorvossal kötött megállapodás módosítása

5. Falugondnoki szolgálattal kapcsolatos aktuális döntések

6. 17/2021.(X.4.) számú határozat végrehajtásának elhalasztása

7. Gépjármű Üzemeltetési Szabályzat módosítása

8. Új kormányzati funkciókód felvétele a törzskönyvi nyilvántartásba

9. 2022-2025. évi belső ellenőrzési stratégiai terv

Képviselő-testület a javasolt napirenddel egyhangúlag egyetértett.

**1. Napirend**

Csánig község Önkormányzata Képviselő-testületének 2022. évi munkaterve

**Előadó:** Joó Ferenc polgármester

Írásos előterjesztés, határozati javaslat és a 2022. évi munkaterv a jegyzőkönyv mellékleteként csatolva.

**Joó Ferenc polgármester:** A következő évi munkatervet el kell készíteni minden évben. Úgy gondolja, hogy a kiküldött munkatervet a képviselők elolvasták. Felmerülő kérdés esetén szívesen válaszol. Kéri az előterjesztéshez csatolt határozati javaslat elfogadását.

Kérdés, hozzászólás nem volt.

Képviselő-testület 4 szavazattal, tartózkodás, ellenszavazat nélkül az alábbi határozatot hozta:

**35/2021. (XII.13.) számú határozat:**

Csánig Község Önkormányzatának Képviselő-testülete a 2022. évre vonatkozó munkatervét az előterjesztés melléklete szerinti tartalommal elfogadja.

**Felelős:** Joó Ferenc polgármester

**Határidő:** azonnal

**2. Napirend**

Beszámoló a Répcelaki Közös Önkormányzati Hivatal 2021. évi munkájáról

**Előadó:** dr. Kiss Julianna jegyző

Írásos beszámoló és határozati javaslat a jegyzőkönyv mellékleteként csatolva.

**dr. Kiss Julianna jegyző:** Összeszedte 13 oldalban az idei évi feladatokat. Amennyiben a képviselőtestület az anyagot elolvasta, akkor részletes tájékoztatást kaphatott arról, hogy milyen munkát végzett a hivatal apparátusa. A beszámoló mindhárom település feladatait tartalmazza. Szeretné kiemelni, hogy az Államkincstár és az Állami Számvevőszék is vizsgálta a munkánkat, nemcsak a hivatalét, hanem az önkormányzatokat és az intézményeket is. Az önkormányzatok vizsgálata már az év elején lezárult, ötös osztályzatot kaptak. Jelenleg az intézmények vizsgálata folyik. A Kincstár jövő év áprilisában adja le a zárójegyzőkönyvet. Novemberben kaptak már jelentést a vizsgálatról, melyben olyan hiányosságokat soroltak fel, melyeket már próbáltak előre kiküszöbölni. Ilyen például az utolsó napirendként tárgyalandó kormányzati funkció kódok felvétele. Inkább adminisztratív jellegű problémákat találtak. Kérdés esetén nagyon szívesen válaszol.

Kérdés, hozzászólás:

**Joó Ferenc polgármester:** Ismerteti az előterjesztéshez csatolt határozati javaslatot. Kéri az elfogadását és a képviselő-testület döntését.

Más kérdés, hozzászólás nem volt.

Képviselő-testület 4 szavazattal, tartózkodás, ellenszavazat nélkül az alábbi határozatot hozta:

**36/2021. (XII.13.) számú határozat:**

Csánig Község Önkormányzatának Képviselő-testülete elfogadja a Répcelaki Közös Önkormányzati Hivatal 2021. évi munkájáról szóló beszámolót.

**Felelős:** Joó Ferenc polgármester

dr. Kiss Julianna jegyző

**Határidő:** azonnal

**3. Napirend**

A közművelődési feladatok ellátásáról szóló rendelet elfogadása

**Előadó:** dr. Kiss Julianna jegyző

Írásos előterjesztés, előzetes hatásvizsgálat, általános indokolás, és rendelet-tervezet a jegyzőkönyv mellékleteként csatolva.

**dr. Kiss Julianna jegyző:** Vas Megyei Kormányhivatal törvényességi felügyelete célvizsgálat keretében bekérte a települések közművelődésről szóló rendeleteit. Inkább csak adminisztratív módosítások miatt kell új rendeletet alkotni, de ezt az aljegyző asszony az előterjesztésben részletesen leírta.

Kérdés, hozzászólás:

**Joó Ferenc polgármester:** Kéri az előterjesztéshez csatolt rendelet-tervezet elfogadását.

Más kérdés, hozzászólás nem volt.

Képviselő-testület 4 szavazattal, tartózkodás, ellenszavazat nélkül az alábbi rendeletet alkotta:

Csánig Község Önkormányzata Képviselő-testületének 14/2021.(XII.14.) önkormányzati rendelete a közművelődési feladatok ellátásáról.

A rendelet a jegyzőkönyvhöz csatolva.

**4. Napirend**

Gyermekorvossal kötött megállapodás módosítása

**Előadó:** Finta Brigitta szociális ügyintéző

Írásos előterjesztés, határozati javaslat és a megállapodás a gyermek háziorvosi körzet helyettesítéssel történő ellátásáról 2. számú módosítása a jegyzőkönyv mellékleteként csatolva.

**Finta Brigitta szociális ügyintéző:** Csánig helyettesítéssel látja el a gyermekorvosi ellátás feladatait. Ez a megállapodás december 31-én lejár, ezért szükséges a szerződés meghosszabbítása következő év végéig.

Kérdés, hozzászólás:

**Joó Ferenc polgármester:** Véleménye szerint mindenki meg van elégedve a gyermekorvossal. Továbbá örüljenek annak, hogy van gyermekorvos, mert nagyon sok helyen problémát jelent hiánya. Ismerteti az előterjesztéshez csatolt határozati javaslatot. Kéri a képviselő-testület döntését.

Más kérdés, hozzászólás nem volt.

Képviselő-testület 4 szavazattal, tartózkodás, ellenszavazat nélkül az alábbi határozatot hozta:

**37/2021. (XII.13.) számú határozat:**

Csánig Község Önkormányzatának Képviselő-testülete Dr. IZER és TÁRSA Kft.-vel gyermek háziorvosi körzet helyettesítési feladatai ellátásának tárgyában 2019. december 2-án kötött megállapodást a határozat mellékletét képező megállapodásban foglalt tartalommal módosítja.

**Felelős:** Joó Ferenc polgármester

**Határidő:** azonnal

**5. Napirend**

Falugondnoki szolgálattal kapcsolatos aktuális döntések

**Előadó:** Finta Brigitta szociális ügyintéző

Írásos előterjesztés és határozati javaslatok a jegyzőkönyv mellékleteként csatolva.

**Finta Brigitta szociális ügyintéző:** Bizonyára emlékeznek arra a képviselők, hogy októberben hoztak egy olyan döntést, hogy Joó Ferenc nyugdíjazását követően az önkormányzat tovább foglalkoztatja falugondnoki munkakörben. Tekintve, hogy erre csak szóbeli szakértői véleményük volt, úgy vélték, hogy megfeleljenek a törvényességnek szükséges volt további állásfoglalásokat bekérni, melyek írásban történtek. Három területről kértek állásfoglalást. Mind a három állásfoglalás egyértelműen és egységesen alátámasztja, hogy falugondnok csak közalkalmazotti jogviszonyban foglalkoztatható, és amennyiben közalkalmazott, akkor a nyugdíjazást szüneteltetni kell. A falugondnok úgy nyilatkozott, hogy nem kíván falugondnok lenni.

Kérdés, hozzászólás:

**Joó Ferenc polgármester:** E napirend kapcsán két határozati javaslat lesz. Mivel a törvény nem ad lehetőséget arra, hogy nyugdíj mellett falugondnok legyen, ezért az októberben elfogadott határozatot hatályon kívül kell helyezni. Kérte a falugondnoki munkakör megszűntetését, ezért új falugondnokról kell gondoskodni pályázat útján. Ismerteti az előterjesztéshez csatolt 1. számú határozati javaslatot. Bejelenti, hogy személyes érintettsége miatt nem vesz részt a döntéshozatalban. Kéri a képviselő-testület döntését.

Más kérdés, hozzászólás nem volt.

Képviselő-testület 3 szavazattal, tartózkodás, ellenszavazat nélkül az alábbi határozatot hozta:

**38/2021. (XII.13.) számú határozat:**

Csánig Község Önkormányzatának képviselő-testülete a 16/2021. (X.4.) számú határozatát, mely szerint - Joó Ferencet nyugdíjazását követően is az Önkormányzat tovább foglalkoztatja falugondnoki munkakörben- hatályon kívül helyezi.

**Határidő:** azonnal

**Felelős:** Győrvári György Szilárd alpolgármester

**Finta Brigitta szociális ügyintéző:** Mindenképpen pályázatot kell kiírni tekintve arra, hogy a falugondnok 2022. március 28-án eléri az öregségi nyugdíjkorhatárt és nyugdíjba vonul. Közalkalmazotti munkakör betöltéséhez pályázatot kell kiírni.

**Joó Ferenc polgármester:** Kéri, hogy a pályázati feltételeket ne ismertesse, mert azt mindenki elolvasta. Bízik abban, hogy lesz pályázó, mert január 26. után kezdődik a sétáló idő és február 1-jétől már lehetne az új falugondnokot foglalkoztatni. Két hónap alatt tudná segíteni a falugondnok munkáját, de természetesen a nyugdíjazását követően is segíteni fog, hiszen saját érdeke is. A törvényi feltételeknek megfelelően lesz kiírva a pályázat.

**Finta Brigitta szociális ügyintéző:** Amennyiben nem lesz jelentkező a pályázaton, akkor a pályázat újra kiírásra kerül, hogy ne kelljen újból napirendként tárgyalni a pályáztatást, a képviselő-testület hatalmazza fel a polgármestert a pályázat újbóli kiírására.

**Joó Ferenc polgármester:** Kéri az előterjesztéshez csatolt határozati javaslat elfogadását.

Más kérdés, hozzászólás nem volt.

Képviselő-testület 4 szavazattal, tartózkodás, ellenszavazat nélkül az alábbi határozatot hozta:

**39/2021. (XII.13.) számú határozat:**

Csánig Község Önkormányzatának képviselő-testülete határozatlan időre a közalkalmazotti jogviszonyban álló falugondnok személyének kiválasztása érdekében pályázatot tesz közzé. Pályázati feltételként 8 általános iskolai végzettséget, magyar állampolgárságot, cselekvőképességet, büntetlen előéletet, falugondnoki alapképzés elvégzésének vállalását, érvényes B kategóriás vezetői engedély meglétét és 3 hónapnál nem régebbi erkölcsi bizonyítvány csatolását írja elő. Előnyként a falugondnoki alapképzés és helyismeret meglétét, minimum öt éves gépjármű vezetési gyakorlatot, jó kapcsolatteremtő készséget, empátiát határozza meg.

A képviselő-testület a tanfolyamok költségét és a jelentkezési díjat – szükség szerint – a 2022. évi költségvetésében tervezi.

A pályázat a Közszolgálati Állásportál (kozigallas.hu) felületen túl meghirdetésre kerül Csánig település honlapján <https://csanig.hu>, Csánig hirdetőtábláin, Répcelak hirdetőtábláin, valamint a képújságban. A hirdetések esetleges díjának költsége a 2021. évi költségvetésben rendelkezésre áll.

A falugondnokot a képviselő-testület nevezi ki, a pályázók közül a falugondnok kiválasztásához a pályázati határidő letelte után falugyűlést nem kíván összehívni.

Amennyiben a pályázati eljárás eredménytelen lesz, a Képviselő-testület felhatalmazza a polgármestert ugyanilyen tartalommal a pályázat újbóli kiírására.

**Felelős:** Joó Ferenc polgármester

**Határidő pályázat meghirdetésére:** 2021. december 20.

**6. Napirend**

17/2021.(X.4.) számú határozat végrehajtásának elhalasztása

**Előadó:** Joó Ferenc polgármester

Írásos előterjesztés és határozati javaslat a jegyzőkönyv mellékleteként csatolva.

**Joó Ferenc polgármester:** Amikor meghozták ezt a döntést, úgy gondolták, hogy akiknek igényük van szociális tűzifára azoknak ily módon tudnak segíteni. Ezt a területet, először ki kell méretni, hogy ne érintsen magánterületet, továbbá szakvéleményt kell beszerezni a fák kivágásához. Ezek újabb költségbe kerülnek. Ez a terület útként nem tud működni, mivel a vasút teljes mértékben megszűntette az átjárást. Erre az útra lett volna már vevő, de az önkormányzat ezt az utat nem tudja értékesíteni. Eddig is szoktak oda szemetet szórni, de rendszeresen összeszedték zsákba. A területet újból megnézve szembesült azzal, hogy a fák kivágása és terület rendbetétele után ismét szemetet helyeznének el. 20-22 ezer forintért tudnak egy köteg fát venni a rászorulónak. Maximum három személy érintett tűzifa vásárlás kapcsán. Anyagilag jobban jár az önkormányzat, ha tűzifát vásárolnak. Kéri az előterjesztéshez csatolt határozati javaslat elfogadását és a képviselő-testület döntését.

Más kérdés, hozzászólás nem volt.

Képviselő-testület 4 szavazattal, tartózkodás, ellenszavazat nélkül az alábbi határozatot hozta:

**40/2021. (XII.13.) számú határozat:**

Csánig község Önkormányzatának Képviselő-testülete úgy dönt, hogy a Képviselő-testület által, 2021. október 4. napján hozott 17/2021. (X.4.) számú határozatát december folyamán nem hajtja végre, tekintettel a terület megtisztításával járó egyéb költségekre, hanem későbbre halasztja, a rászorulók részére egyéb támogatást nyújt. Felhatalmazza Joó Ferenc polgármestert, hogy a 026 helyrajzi számú külterületi önkormányzati tulajdonban lévő közút melletti árok karbantartásával, megtisztításával kapcsolatos munkálatok elvégzésének időpontját meghatározza.

**Felelős:** Joó Ferenc polgármester

**Határidő:** azonnal

**7. Napirend**

Gépjármű Üzemeltetési Szabályzat módosítása

**Előadó:** Finta Brigitta szociális ügyintéző

Írásos előterjesztés, határozati javaslat és Csánig Község Önkormányzatának Gépjármű Üzemeltetési Szabályzata a jegyzőkönyv mellékleteként csatolva.

**Joó Ferenc polgármester:** A szabályzat módosítására azért van szükség, mert az új képviselő-testület megválasztása óta nem került sor a szabályzat módosítására. A szabályzatban még a régi képviselők vannak megnevezve. A polgármesteren és a házi segítségnyújtón kívül a képviselő-testület tagjai jogosultak kérés esetén a falubusz vezetésére. Kéri az előterjesztéshez csatolt határozati javaslat elfogadását és a képviselő-testület döntését.

Más kérdés, hozzászólás nem volt.

Képviselő-testület 4 szavazattal, tartózkodás, ellenszavazat nélkül az alábbi határozatot hozta:

**41/2021. (XII.13.) számú határozat:**

Csánig Község Önkormányzatának Képviselő-testülete a gépjármű üzemeltetési szabályzatot a bevezetett módosítással jóváhagyja, és egységes szerkezetben elfogadja.

**Felelős**: Joó Ferenc polgármester

**Határidő:** azonnal

**8. Napirend**

Új kormányzati funkciókód felvétele a törzskönyvi nyilvántartásba

**Előadó:** Csóka Géza pénzügyi ügyintéző

Írásos előterjesztés és határozati javaslat a jegyzőkönyv mellékleteként csatolva.

**Csóka Géza pénzügyi ügyintéző:** Arról van szó, hogy a Magyar Falu program keretében elnyert támogatásokat a 062020 településfejlesztési projektek és támogatások kormányzati funkcióra kell könyvelni. A könyvelés erre is történik, de Répcelaknál kifogásolták, hogy ez nem szerepel a törzskönyvi nyilvántartásban, ezért meg szeretnék előzni Csánigon. Ezt a kormányzati funkció kódot fel kell vetetni a törzskönyvi nyilvántartásba.

Kérdés, hozzászólás:

**Joó Ferenc polgármester:** Kéri az előterjesztéshez csatolt határozati javaslat elfogadását és a képviselő-testület döntését.

Más kérdés, hozzászólás nem volt.

Képviselő-testület 4 szavazattal, tartózkodás, ellenszavazat nélkül az alábbi határozatot hozta:

**42/2021. (XII.13.) számú határozat:**

Csánig Község Önkormányzatának képviselő-testülete a 062020 Településfejlesztési Projektek és Támogatások elnevezésű kormányzati funkciót a törzskönyvi nyilvántartásba felveszi és szerepelteti.

**Felelős:** Joó Ferenc polgármester

**Határidő:** azonnal

**9. Napirend**

2022-2025. évi belső ellenőrzési stratégiai terv

**Előadó:** dr. Kiss Julianna jegyző

Írásos előterjesztés és határozati javaslat, valamint a 2022-2025. évekre vonatkozó belső ellenőrzési stratégiai terv csatolva.

Kérdés, hozzászólás:

**dr. Kiss Julianna jegyző:** Kéri az előterjesztéshez csatolt határozati javaslat elfogadását.

Más kérdés, hozzászólás nem volt.

Képviselő-testület 4 szavazattal, ellenszavazat, tartózkodás nélkül az alábbi határozatot hozta:

**43/2021. (XII.13.) számú határozat:**

Csánig Község Önkormányzatának Képviselő-testülete elfogadja az előterjesztés mellékleteként csatolt Belső Ellenőrzési Stratégiai Tervet a 2022 - 2025. évekre vonatkozóan.

**Határidő:** 2022. január 1.

**Felelős:** dr. Kiss Julianna jegyző

Miután több napirend, kérdés nem volt Joó Ferenc polgármester a megjelenést megköszönte,

az ülést bezárta.

k.m.f

**Joó Ferenc dr. Kiss Julianna**

**polgármester jegyző**